Mooinooi-saak: Hof hoor oor suur, WhatsApp en brieweVan links is beskuldigde 1 tot 8 in die Brits-landdroshof (1 Maart 2018). Foto: Phillip Bruwer Die ondersoekbeampte in die veelbesproke Mooinooi-saak het Maandag in die Brits-landdroshof verder getuig oor die rolle wat agt verdagtes na bewering in die verdwyning en moontlike moord op Anisha en Joey Van Niekerk gespeel het. Kol. Isaac Tlhapi, ondersoekbeampte in dié saak, is die staat se tweede getuie wat geroep is om die beskuldigdes se borgtogaansoek teen te staan. Dit was sy derde dag in die getuiebank. Die 52-jarige beweerde “baasbrein” agter die misdaad, sy 21-jarige vrou, sy 29-jarige seun en dié se 18-jarige meisie, twee van sy werkers en twee ander mans, staan tereg op aanklagte van sameswering tot moord, moord, ontvoering, verkragting, roof met verswarende omstandighede en huisbraak met die bedoeling om te steel. Hul name word weerhou aangesien daar ŉ klag van verkragting ondersoek word en hulle dus eers tydens hul verhoor in die hof moet pleit. Tlhapi het voorheen getuig die 52-jarige man het die hele komplot beplan en die medebeskuldigdes het elkeen ŉ rol in Anisha en Joey se verdwyning gespeel. Tlhapi het getuig die vermeende baasbrein se seun se meisie was saam met haar kêrel en van die ander beskuldigdes toe die menslike oorskot van die plaas verwyder is en in die veld van ontslae geraak is. “Volgens ŉ getuie wat op dieselfde plaas as van die beskuldigdes gebly het, is sy die dag nadat die slagoffers wreed verkrag, vermoor en aan die brand gesteek is, deur beskuldigde 2 [die ‘baasbrein’] opdrag gegee om die toneel op te ruim waar die liggame verbrand is.” Die getuie het glo dié dag die menslike oorskot gesien en die “baasbrein”, by wie hy blyplek gehuur en ook voorheen gewerk het, in kennis gestel. Tlhapi het voorts getuig dat die meisie en haar kêrel moontlik met getuies en bewyse kan inmeng indien hulle op borgtog vrygelaat word. Die beskuldigdes in die hof (30 Januarie 2018). Foto: Phillip Bruwer/Maroela Media “Ons het tydens ons soektog in hul aanhoudingselle op ŉ selfoon van die paartjie afgekom. Dit was in beskuldigde 7 [die 18-jarige meisie] se besit. Volgens die polisie se intelligensie-eenheid het sy na bewering ŉ oproep van die foon af gemaak en met iemand gereël dat ringe, horlosies en ander goed wat aan die oorledenes behoort, verwyder moet word.” Tlhapi het gesê daar is glo ŉ WhatsApp-boodskap op die foon gevind waarin die “baasbrein” se seun glo ŉ boodskap aan ŉ vriend gestuur het. “My pa het iemand vermoor en ons het ŉ ernstige probleem,” het die boodskap glo gelees. Die “baasbrein” se vrou se beweerde rol is daarna uitgelig. “Die ‘baasbrein’ het uit geldgierigheid die slagoffers oortuig om die kleinhoewe, vanwaar hy sy duikklopperonderneming bedryf, aan hom te verkoop. Beskuldigde 2 [die ‘baasbrein’] het ŉ koopkontrak deur ŉ prokureur laat opstel. Die polisie is in besit van die kontrak as bewysstuk,” het hy gesê “Beskuldigde 8 [die ‘baasbrein’ se vrou] het die koopkontrak aan die slagoffers oorhandig. Die slagoffers is met ŉ vuurwapen gedreig om die kontrak te onderteken. Beskuldigde 8 het volgens ooggetuies gesien hoe die slagoffers verkrag is. Sy is die een wat suur gaan koop het om oor die oorledenes se liggame te gooi.” Die hof het daarna gehoor dat Tlhapi in besit is van afskrifte van vyf briewe wat die “baasbrein”, terwyl hy in aanhouding was, vermoedelik na sy vrou laat uitsmokkel het. “Die briewe is tydens ŉ soektog in sy sel in die beskuldigde se besit gevind. Hy het die briewe begin met ‘Hi my skat’, ‘hi baby’, en in een van die briewe is sy broer se naam ook genoem,” het Tlhapi getuig. Die beskuldigdes se regsverteenwoordigers het beswaar gemaak dat die inhoud van die briewe as bewysstukke ingelees word omdat hulle meen die egtheid en oorsprong van die briewe moet eers bewys word. Hulle het ook aangevoer dit is nie duidelik presies aan wie die briewe gerig is nie. Landdros Semakuleng Thamage wou nie toelaat dat die inhoud van die briewe voorgelees word nie, aangesien dit te laat voorgehou is. Die uitgebrande motor van Anisha en Joey van Niekerk. Foto: Verskaf Tlhapi was van mening dat geen van die verdagtes borgtog moet kry nie, want vele van hulle het nie meer ŉ vaste werk of blyplek nie. “En as daar na die ernstigheid van die misdryf gekyk word, en die swaar vonnisse wat daarmee gepaard sal gaan sou hulle skuldig bevind word, kan hulle moontlik vlug en dalk hul verhoor ontduik.” Hy het ook voorheen aangedui die beskuldigdes betrek mekaar nou in die saak en hulle kan mekaar vermoor, en moet dus in aanhouding bly vir hul eie veiligheid. Thamage het die saak tot Dinsdag uitgestel wanneer Tlhapi kruisondervra sal word. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe gewoon het. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Weke later is verbrande beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Die uitslae van die toetse is nog nie bekend nie en daar is nog nie ŉ aanduiding van wanneer dit gereed sal wees nie. Lees alle vorige berigte oor Joey en Anisha van Niekerk op Maroela Media.